PINEDO BUSTAMANTE (EH Bildu, 2014-06-19):
Arratsalde on guztioi.
Proposatzailearen hitzak entzun ostean, benetan arraroa egiten zait bere jarrera orain azaltzea berak bere jarrera onartutzat ematen baldin badu sinatutakoarekin. Baina saiatuko gara.
Aurrekontuen inguruko informazio izatea funtsezkoa da Gobernuaren jardueraren berri izateko –proposatzaileak bere jatorrizko proposamenean hala azaltzen zuen–, azken finean, Gobernuak esandakoa betetzen ari den jakiteko, gastuak behar bezala aplikatzen ari den jakiteko, aurrikusitako sarrerak gauzatzen ari diren jakiteko eta, jakina, bestelako gastuetan inbertsio batzuk egin dituen ezagutzeko.
Aurrekontuaren inguruko informazioa argia, une-unekoa eta osoa izatea ez da soilik oposizioko taldeek kontrol funtzio hobea egiteko eskatzen duguna, baizik eta gizarteak ere gero eta ozenago eskatzen duena. Administrazio publikoak gardenak izateko eskaria gero eta zabalduagoa da gaur gure gizartean, eta bide horretan ere pausuak eman behar dira.
Gaur hemen Legebiltzarrera ekartzen den informazioaz ari gara alegia baina ezin dugu ahaztu gizarteratu behar den informazio osoa. Aurrekontuaren inguruko informazio beti izan da funtsezkoa eta guretzat beti funtsezkoa da, baina krisi garai hauetan are eta garrantzitsuagoa dela pentsatzen dugu, krisia berari aurre egiteko baliadideak nola erabiltzen ari diren jakiteko eta ekonomia beraren garapenaren aurrean Aurrekontuek izandako erantzuna eta joera aztertzeko.
Badakigu, jakin badakigu, legearen arabera urte bakoitzeko aurrekontuaren kitapena egiteko epea hurrengo urteko maiatzaren 11ra arteko dela, baina badakigu ere, aurrekontu egokortasun helburuaren betetzearen inguruko datua, hau da, defizitaren datua, askoz lehenago ematen dela eta, beraz, horretara heltzeko aurrekitapena eginda egon behar dela.
Orduan, gure ustez Estatuari kontabilitate nazionalako datuak emateko garaiz badaude, ba hona, legebiltzarrera ekartzeko egon beharko dira.
Prieto jaunak esaten du liquidazioaren informazioa jasota dagoela, nik ez dut zalantza jarriko, nik egia esanda ez dut oraindik jaso hemen Legebiltzarrean, alegia, baina bai uste dugu, nahiz eta hori izan indarrean dagoen egiteko modua, eta badakigu hori dela indarrean lan egiteko modua, badugula aukera bat moduak hobetzeko eta gardentasunaren bidean aurrera, pausuak emateko.
Uste dugu funtsezkoa dela talde guztiok aurrekontuaren aurrekitapenaren informazioa jasotzea hurrengo urtearen hasieran eta, beraz, guk, EH Bildurik ondo ikusten genuen talde proposatzailearen jatorrizko testua, non otsaila baino lehen informazioa hori hona ekartzea proposatzen zen.
Eta hau horrela izanik, jakina 2013ko Aurrekontuaren kitapenaren informazioa arin eta lasterra ekartzea ere guk ikusten genuen eskari bidezkoa zela. Guk, bestetik, gure zuzenketan jarritakoaren ildora, ikusten dugu bestelako informazio bat badagoela aurrekontuen gauzatzea, hain zuzen ere, aurrekontuaren une uneko argazkiak ematen diguna, eta informazio horrek ematen du aurrekontuaren eboluzioaren berri eta Jaurlaritzaren jardueraren berri.
Jaurlaritzaren jardueraren berri aurrekontuen gauzatzean ikusten da, hilez hile edo hiru hilabetero, baina informazio hori hilez hile jasotzen dugu, egia da, baina abendukoa eta azken hiru hilabetekoa ez dugu besteak bezala jasotzen eta, adibidez, 2013ko abenduko informazioa ba 2014eko maiatzaren 16an heldu zen Legebiltzar honetara, maiatzean, eta azken hiru hilabeteko informazioa hiru egun beranduago.
Hau da, abenduaren 31n itxita dagoen aurrekontu baten inguruko lehenengo informazioa, aurrekontuaren gauzatzea, bost hilabete eta erdi luze beranduago jaso izan dugu Legebiltzar honetan. Jakina da informazio honek ez duela bost hilabete behar prestatuta egoteko, eguneroko eragiketen isla soila da eta beraz posiblea da urtarrilean bertan informazio hori Legebiltzarrera bidaltzea, horregatik, gure zuzenketan proposatzen dugu horrela izatea, urtarrilean bertan aurreko abenduko eta urteko azken hiru hilabeteko aurrekontu egoeraren informazio txostena hemen, Legebiltzarrean izatea, elegia.
Hau guztia hau, zergatik? Ba aurrekontu informazio argiago eta gardenago baten alde egiten dugulako, eta horregatik gure zuzenketa gehitzearen zuzenketa izan zen. Jatorrizko proposamena, Alderdi Sozialistak egindako jatorrizko proposamena, ondo ikusten genuelako, baina gaur topatzen gara Alderdi Sozialistak erdibideko bat sinatu egin duela, ez dakit beharra zuenik edo ez, zeren guk gehitzeko zuzenketa bat jartzen genuen, horrek argi eta garbi uzten du jatorrizko testua ontzat ematen genuela, beste bi alderdiek ez dutenak zuzenketarik aurkeztu, ez dakit zein jarrera edukiko duten, gerora azalduko dute, euren zain geratuko gara, baina ez dut uste beharrak zegoenik beste hilabete bat gehiago luzatzeko.
Hala ere, gutxiena, gutxiena bada, ba gutxienez hori daukagu, martxora arte epea eta ez orain moduan maiatzaren bukaerara arte, baina benetan aurrekontuen inguruan gardentasunaren bidean aurrera pausuak eman behar direla argi dago, aurre pausoak eman nahi baditugu ondo legoke ez bakarrik likidazioaz hitz egitea, baizik eta guk proposatu egin dugun mozioa bezala aurrekontuaren gauzatzeaz hitz egitea. Eta gure taldeari ez da inork hitz egitera etorri horri buruz, badirudi aurrekontuen gauzatzea ez delako garrantzitsua.
Mila esker.